CELEX: C2006/074/53
Language: el
Date: 2006-03-25 00:00:00
Title: Υπόθεση T-5/06: Προσφυγή της  9ης Ιανουαρίου 2006  — Βασίλειο της Δανίας κατά Επιτροπής

25.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 74/28
            
         Προσφυγή της 9ης Ιανουαρίου 2006 — Βασίλειο της Δανίας κατά Επιτροπής
   (Υπόθεση T-5/06)
   (2006/C 74/53)
   Γλώσσα διαδικασίας: η δανική
   Διάδικοι
   
      Προσφεύγον: Βασίλειο της Δανίας (Κοπεγχάγη, Δανία) [Εκπρόσωπος: Jørne Molde]
   
      Καθής: Επιτροπή των Ευρωπαϊκών Κοινοτήτων.
   
   Αιτήματα του προσφεύγοντος
   Το προσφεύγον ζητεί από το Πρωτοδικείο:
   
               —
            
            
               να ακυρώσει την απόφαση 2005/717/ΕΚ της Επιτροπής, της 13ης Οκτωβρίου 2005, για την τροποποίηση με στόχο την προσαρμογή στην τεχνική πρόοδο του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού (1) ως προς τη διαλαμβανόμενη στα σημεία 1 και 2 του παραρτήματος αυτής χρήση της ουσίας δεκαπολυβρωμοδιφαινύλιο σε εφαρμογές πολυμερών.
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Με την προσβαλλόμενη απόφαση η Επιτροπή εξαίρεσε την χρήση της ουσίας δεκαπολυβρωμοδιφαινύλιο σε εφαρμογές πολυμερών από την απαγόρευση που θεσπίστηκε με την οδηγία 2002/95/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού (2) (στο εξής: βασική οδηγία).
   Η Δανική Κυβέρνηση προβάλλει ότι η προσβαλλόμενη απόφαση είναι νομικώς εσφαλμένη, καθόσον η χρήση της ουσίας δεκαπολυβρωμοδιφαινύλιο σε εφαρμογές πολυμερών εξαιρείται από την απαγόρευση της βασικής οδηγίας κατά παράβαση των προϋποθέσεων που αυτή θέτει, διότι
   
               —
            
            
               μια τέτοια εξαίρεση δεν επιβάλλεται ενόψει της επιστημονικής και τεχνικής προόδου,
            
         
               —
            
            
               η Επιτροπή εξαίρεσε από την απαγόρευση όχι μια συγκεκριμένη εφαρμογή της ουσίας, αλλά, στην πράξη, τη χρήση της σε όλες τις εφαρμογές πολυμερών,
            
         
               —
            
            
               η Επιτροπή δεν τεκμηρίωσε, ως όφειλε, σύμφωνα με τη Δανική Κυβέρνηση, την έλλειψη δυνατότητας υποκαταστάσεως ή απαλείψεως του δεκαπολυβρωμοδιφαινυλίου από τις εφαρμογές πολυμερών, και
            
         
               —
            
            
               η Επιτροπή δεν προέβη σε στάθμιση προκειμένου να κρίνει αν οι αρνητικές συνέπειες που θα είχε η υποκατάσταση της συγκεκριμένης ουσίας για το περιβάλλον, την υγεία και την προστασία των καταναλωτών θα ήταν σημαντικότερες από τις αντίστοιχες ωφέλειες.
            
         Περαιτέρω, η Δανική Κυβέρνηση ισχυρίζεται ότι η Επιτροπή προσέδωσε βαρύτητα σε ένα παράνομο κριτήριο, ήτοι σε μια γενική αξιολόγηση των κινδύνων που συνδέονται με τη χρήση της εξαιρεθείσας ουσίας δεκαπολυβρωμοδιφαινύλιο, και ότι η απόφαση είναι πλημμελής λόγω παραβάσεως ουσιώδους τύπου, καθόσον η Επιτροπή δεν αιτιολόγησε επαρκώς την εκτίμησή της ότι πληρούνται οι προϋποθέσεις για την εξαίρεση της χρήσεως της ουσίας δεκαπολυβρωμοδιφαινύλιο σε εφαρμογές πολυμερών από την απαγόρευση της βασικής οδηγίας.
   
      (1)  ΕΕ L 271, σ. 48.
   
      (2)  ΕΕ L 37, σ. 19.